Aina Abdul

Nurul Aina Abdul Ghani (lahir 25 Oktober 1993) merupakan seorang penyanyi, penulis lagu, komposer dan pelakon wanita Malaysia. Kerjayanya dalam industri hiburan bermula setelah beliau menyertai program realiti Mentor Legend, dengan Ella sebagai mentornya, dan Aina dinobatkan sebagai Naib Juara Mentor Legend 2014/15. Single sulungnya yang bertajuk "Ini Yang Kau Mahu" dirakam dan dilancarkan pada tahun 2015. Beliau juga terkenal dengan penggayaan fesyen artistik yang eksentrik yang telah menimbulkan pelbagai respons daripada masyarakat serta media.

Kehidupan awal
Aina dilahirkan pada 25 Oktober 1993 di Johor Bahru, Johor dan dibesarkan di Seremban, Negeri Sembilan. Beliau merupakan anak bongsu daripada lima beradik kepada pasangan Abdul Ghani Abdullah dan Zaini Abdullah. Beliau mendapat pendidikan awal di Sekolah Kebangsaan Sri Mawar, Senawang, kemudiannya melanjutkan pelajaran di peringkat menengah di Sekolah Menengah Kebangsaan Puteri. Setelah memperoleh Sijil Pelajaran Malaysia (SPM), Aina melanjutkan pelajaran di Universiti UCSI, Kuala Lumpur, sehingga tamat pengajian pada tahun 2020 dan memperoleh ijazah Sarjana Muda Muzik Kontemporari pada tahun 2021.

Bapanya meninggal dunia pada 2008 akibat pelbagai masalah kesihatan, ketika Aina baru berusia 15 tahun. Dalam temubual bersama Sinar Harian pada April 2021, Aina menyifatkan kehilangan bapanya membuatnya lebih tabah menghadapi cabaran, dan berkata:

Kerjaya
Aina memulakan kerjaya muziknya sebagai penyanyi di kelab malam, restoran dan lounge termasuk No Black Tie. Beliau kemudian terpilih sebagai salah seorang finalis Pertandingan Irama 1Malaysia anjuran Radio Televisyen Malaysia (RTM) pada tahun 2010. Pada tahun berikutnya, beliau memenangi tempat kedua Bintang Idola Berita Harian 2011, diikuti dengan kemenangan di tempat pertama dalam pertandingan Golden Voices of PJ pada tahun 2012.

Pada tahun 2014, Aina terpilih sebagai salah seorang peserta rancangan Mentor Legend dan berjaya dinobatkan sebagai naib juara. Selepas tamat Mentor Legend, beliau terpilih untuk mewakili Malaysia di World Championship of Performing Arts (WCOPA) 2014 yang berlangsung di Hollywood, Los Angeles, California, A.S. dan menjadi pemenang Vocalist of the World.

Beliau mengikat kontrak bersama Indigital Music dan muncul dengan single pertamanya, "Ini Yang Kau Mahu" pada September 2015. Pada tahun 2017, Aina muncul dengan lagu bahasa Inggeris sulungnya yang bertajuk "Reminiscing", diikuti dengan lagu bahasa Inggeris keduanya, "Shadows" pada 2018.

Beliau memulakan kerjaya lakonan dengan memegang watak sebagai Irma di dalam drama Seindah Takdir Cinta pada tahun 2016.

Pada tahun 2020, Aina menjadi salah seorang peserta The Masked Singer Malaysia dengan menggayakan kostum Bunga Raya, bunga kebangsaan Malaysia dan berjaya merangkul gelaran juara. Beliau seterusnya menyertai Vokal Mania dan Separuh Akhir Muzik Muzik 35. Pada 26 Disember 2020, beliau telah dinobatkan sebagai juara Vokal Mania bersama Aisha Retno sebagai Juara Rookie.

Pada Disember 2020, lagunya yang berjudul "Semalam" telah layak mara ke Anugerah Juara Lagu ke-35 (AJL35) yang berlangsung di Auditorium MBSA Shah Alam pada 14 Mac 2021, tanpa kehadiran penonton disebabkan pandemik COVID-19. "Semalam" mencatatkan detik bersejarah bagi Aina bersama para peminatnya, Ainations setelah berjaya dinobatkan sebagai Naib Juara di AJL35.

Pada 8 Februari 2021, Aina melancarkan singlenya yang bertajuk "Sepi". "Sepi" menceritakan pengalaman jatuh dan bangun beliau dalam bidang muzik, terutama pengalamannya sebagai penyanyi kelab malam. Muzik videonya telah diterbitkan bagi mempromosikan lagu ini, yang mana Aina memilih kelab malam sebagai lokasi penggambaran.

Pada September 2021, Aina muncul dengan single yang menggunakan namanya sendiri sebagai tajuk lagu; AINA ABDUL. Lagu ini menggabungkan tiga lagu popularnya iaitu "Sumpah", "Semalam" dan "Sepi". Menurut Aina, gabungan lagu ini ialah simbolik kepada isi hati dan apa yang dirasai selama ini. Ini kemudian diikuti dengan pelancaran single bahasa Inggerisnya yang bertajuk "Fool" pada Disember 2021. Lagu ini turut mendapat tempat di Jepun.

Pada 16 dan 17 Disember 2021, Aina mengadakan konsert solo pertamanya, A Night with Aina Abdul yang berlangsung di Bsync Live Kuala Lumpur. Edisi kedua konsert ini kemudiannya diadakan pada 25 dan 26 Jun 2022 di Panggung Sari, Istana Budaya.

Beliau kemudian tampil dengan sebuah single berkonsep kerohanian yang berjudul "CahayaMu" pada Mac 2022.

Pada Jun 2022 Aina muncul dengan single bertajuk "Terus Hidup". "Terus Hidup" telah layak mara ke Anugerah Juara Lagu ke-37 (AJL 37) yang berlangsung di Axiata Arena Bukit Jalil (Stadium Axiata Arena) pada 12 Februari 2023, dan dinobatkan sebagai Juara AJL 37. Aina Abdul turut membawa pulang trofi untuk anugerah Vokal Terbaik AJL37.

Bakat

Profil vokal
 Jenis suara: Mezzo Soprano
 Julat vokal: Bb2-Eb5(F5)-A5(F#5) 
Julat vokal yang disokong secara konsisten: E3-Eb5-A5 
Untuk “Belting” Aina berpotensi untuk sampai kepada not F5
 Aina mengaplikasikan teknik “chest dominant mix” dalam nyanyian. Oleh itu bunyi yang dihasilkan beintensiti tinggi.
 Justifikasi: Aina diklasifikasikan sebagai Mezzo Soprano dek ton suara yang lebih matang dan berat. Aina juga sering disalah anggap sebagai Spinto Soprano dek ton suaranya yang berat sedangkan kualiti suara Spinto memiliki lebih berat dan kegelapan seperti Whitney Houston dan Jennifer Hudson.

Kehidupan peribadi

Pencapaian luar negara
Pada Mac 2022, Aina Abdul terpilih menghiasi papan iklan digital gergasi di Times Square, New York, Amerika Syarikat (AS) sebagai sebahagian daripada kempen EQUAL oleh wadah penstriman digital, Spotify.

Single bahasa Inggeris Aina bertajuk "Fool" yang dilancarkan pada tahun 2021 telah mendapat tempat dan permintaan di stesen radio Jepun.

Kontroversi
Penggayaan fesyen Aina yang dilihat bersifat eksentrik dan luar biasa sering menjadi bualan netizen di ruangan media sosial dan juga tajuk utama di laman portal berita hiburan. Pada Mei 2022, netizen mengkritik cara pemakaian Aina yang dilihat mirip rahib atau biarawati gereja. Namun beliau menegaskan bahawa beliau hanya menghargai cara penampilan tersebut sebagai fesyen sahaja. Selain itu, Aina juga acap kali dituduh sebagai seorang mangsa fesyen sehingga dikritik berpenampilan menyerupai plastik sampah pada acara Minggu Fesyen Kuala Lumpur 2022 (KLFW 2022) oleh usahawan kontroversi, Nur Sajat pada Ogos 2022. Pada acara Anugerah Bintang Popular Berita Harian yang ke-35 (ABPBH35) pada Julai 2023, Aina mencuri tumpuan ramai dengan penampilan busana oversize rekaan Behati dan tiba di acara tersebut menggunakan lori berkaca lutsinar.

Sebagai salah seorang finalis Anugerah Juara Lagu ke-34, Aina membuat persembahan lagunya bertajuk "Sumpah" dengan menampilkan persembahan berdarah. Persembahan ini telah mencetuskan kontroversi di media sosial yang mengatakan lagu ini mengetengahkan tema bunuh diri. Walau bagaimanapun, beliau menafikan dan menegaskan bahawa persembahannya bermaksud "hati yang terluka" dan disokong oleh kebanyakan netizen.

Diskografi

Filemografi

Drama

Televisyen

Mentor Legend

Berikut ialah senarai persembahan Aina dalam Mentor Legend:

Konsert
 A Night with Aina Abdul 1.0, 16 & 17 Dis 2021 (TTDI) 
 A Night with Aina Abdul 2.0, 25 & 26 Jun 2022 (Istana Budaya)
 A Night with Aina Abdul UniEdition, 17 Jun 2023 (Universiti Malaya)
 A Night with Aina Abdul 3.0, 18 Nov 2023 (Axiata Arena)

Anugerah dan pencalonan

Catatan

Rujukan

Pautan luar 
 
 Profil rasmi di Universiti UCSI

Kelahiran 1993
Pelakon wanita Malaysia
Penyanyi wanita Malaysia
Orang Malaysia berketurunan Melayu
Muslim Malaysia
Orang hidup
Pelakon wanita Malaysia abad ke-21
Orang dari Negeri Sembilan
Penyanyi berbahasa Melayu
Penyanyi bahasa Inggeris di Malaysia
Peserta Mentor
Penggubah lagu Malaysia
Penulis lirik Malaysia
Penerbit rakaman Malaysia
Alumni Universiti UCSI